
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2024 finansinių metų bendrojo biudžeto įvykdymo patvirtinimo, I skirsnis – Europos Parlamentas
(2025/2146(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:1], [1:  OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į 2024 finansinių metų Europos Sąjungos konsoliduotąsias metines ataskaitas (COM(2025)0359 – C10‑0146/2025)[footnoteRef:2], [2:  OL C, C/2025/4944, 2025 10 13, ELI: http://data.europa.eu/eli/C/2025/4944/oj. ] 

–	atsižvelgdamas į 2024 finansinių metų biudžeto ir finansų valdymo ataskaitą, I skirsnis – Europos Parlamentas[footnoteRef:3], [3:  OL C, C/2025/2817, 2025 6 6, ELI: http://data.europa.eu/eli/C/2025/2817/oj.] 

–	atsižvelgdamas į vidaus auditoriaus 2024 finansinių metų metinę ataskaitą,
–	atsižvelgdamas į Audito Rūmų metinę ataskaitą dėl 2024 finansinių metų biudžeto vykdymo kartu su institucijų atsakymais[footnoteRef:4], [4:  OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:5], [5:  OL C, C/2025/5407, 2025 10 13, ELI: http://data.europa.eu/eli/C/2025/5407/oj. ] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 318 straipsnį,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:6], ypač į jo 260, 261 ir 262 straipsnius, [6:  OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) 2024/2509 dėl Sąjungos bendrajam biudžetui taikomų finansinių taisyklių[footnoteRef:7], ypač į jo 266, 267 ir 268 straipsnius, [7:  OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į 2018 m. gruodžio 10 d. Biuro sprendimą dėl Europos Parlamento biudžeto vykdymo vidaus taisyklių, ypač į jo 34 straipsnį,
–	atsižvelgdamas į Darbo tvarkos taisyklių 102 straipsnį, 106 straipsnio 3 dalį ir V priedą,
–	atsižvelgdamas į Moterų teisių ir lyčių lygybės komiteto nuomonę,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Pirmininkei, kad Europos Parlamento 2024 finansinių metų biudžetas įvykdytas / atideda savo sprendimo, kuriuo Pirmininkei patvirtinama, kad Europos Parlamento 2024 finansinių metų bendrasis biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

[bookmark: _Toc219193851]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, I skirsnis – Europos Parlamentas, dalį,
(2025/2146(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, I skirsnis – Europos Parlamentas,
–	atsižvelgdamas į Darbo tvarkos taisyklių 102 straipsnį, 106 straipsnio 3 dalį ir V priedą,
–	atsižvelgdamas į Moterų teisių ir lyčių lygybės komiteto nuomonę,
–	atsižvelgdamas į Biudžeto kontrolės komiteto pranešimą (A10‑0000/2026),
A.	kadangi tvirtindamas galutines ataskaitas Europos Parlamento (toliau – Parlamentas) apskaitos pareigūnas pateikė pakankamą užtikrinimą, kad jose visais reikšmingais aspektais teisingai parodyta Parlamento finansinė būklė, operacijų rezultatai ir pinigų srautai;
B.	kadangi pagal įprastą procedūrą Parlamento administracijai buvo pateiktas 55 klausimas ir gauti atsakymai raštu, ir jie 2025 m. gruodžio 8 d., pirmadienis buvo viešai aptarti Parlamento Biudžeto kontrolės komitete dalyvaujant generaliniam sekretoriui, už biudžetą atsakingiems Parlamento pirmininko pavaduotojams, vidaus auditoriui, Europos politinių partijų ir Europos politinių fondų institucijos direktoriui;
[bookmark: _Hlk216939740]C.	kadangi visada yra galimybių tobulėti ir būtina vykdyti tikrinimą, siekiant užtikrinti, kad politiniai lyderiai ir Parlamento administracija būtų atskaitingi Sąjungos piliečiams ir prisidėtų prie geresnės viešųjų finansų valdymo kokybės, didesnio veiksmingumo ir efektyvumo;
D.	kadangi teisinis tikrumas yra pagrindinis principas, kuriuo vadovaujamasi įgyvendinant administracinius sprendimus; kadangi vis didėjantis taisyklių ir įsipareigojimų skaičius sukelia painiavą ir neaiškumą, kai nariams ir jų biurams būtinas teisinis tikrumas, todėl administracija privalo užtikrinti aiškią, išsamią ir teisiškai pagrįstą komunikaciją;
E. 	kadangi nariai gauna finansinę ir logistinę paramą iš administracijos, kad galėtų visapusiškai vykdyti savo įgaliojimus; kadangi narių, jų biurų ir administracijos santykiai grindžiami abipusiu pasitikėjimu, kuris turėtų būti pagrindinis principas teikiant finansinę paramą nariams; kadangi ši aplinkybė turėtų matoma kalbant apie administracijos atliekamų ex ante ir ex post patikrinimų ir peržiūrų apimtį; kadangi akivaizdu, kad aiškios, proporcingos, tikslinės, standartizuotos ir supaprastintos procedūros yra geriausias ir veiksmingiausias būdas atlikti finansinių išmokų peržiūras ir kontrolę;
Parlamento biudžeto ir finansų valdymas
1.	pažymi, kad galutiniai Parlamento asignavimai 2024 m. iš viso sudarė 2 383 mln. EUR arba 20,2 proc. daugiametės finansinės programos[footnoteRef:8] pagal 7 išlaidų kategoriją visų 2024 m. Sąjungos institucijų administracinėms išlaidoms numatytų lėšų, ir, palyginti su 2023 m. biudžetu (2 247 mln. EUR), ši suma yra 6,05 proc. didesnė; [8: 2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11, ELI: http://data.europa.eu/eli/reg/2020/2093/oj).] 

2.	pažymi, kad 2024 m. gruodžio 31 d. bendra apskaitytų pajamų suma buvo 281 517 001 EUR (2023 m. – 255 205 473 EUR ); pažymi, kad 2024 m. turimos asignuotosios pajamos sudarė 40 277 555 EUR (2023 m. – 50 186 995 EUR);
3.	pabrėžia, kad 85,7 proc. visų įsipareigojimų sudaro šie šeši skyriai: 10 skyrius „Institucijos nariai“, 12 skyrius „Pareigūnai ir laikinieji darbuotojai“, 14 skyrius „Kiti darbuotojai ir išorės paslaugos“, 20 skyrius „Pastatai ir su jais susijusios išlaidos“, 21 skyrius „Duomenų apdorojimas, įranga ir kilnojamasis turtas“ ir 42 skyrius „Parlamento narių padėjėjų išlaidos“;
4.	atkreipia dėmesį į skaičius, kuriais remiantis Parlamento 2024 finansinių metų sąskaitos buvo uždarytos ir kurie pateikti Europos Parlamento 2024 finansinių metų metinėse finansinėse ataskaitose, Biudžeto ir finansų valdymo ataskaitoje (I skirsnis. Europos Parlamentas) ir Europos Parlamento skirtų sutarčių ir koncesijų ataskaitoje;
5.	pažymi, kad 2024 finansiniais metais Parlamento Biudžeto komitetas patvirtino 12 perkėlimų (C perkėlimai) pagal Finansinio reglamento 31 ir 49 straipsnius, jie sudarė 82 768 000 EUR sumą arba 3,47 proc. galutinių asignavimų; pažymi, kad Pirmininkė leido atlikti 9 perkėlimus (P perkėlimai) pagal Finansinio reglamento 29 straipsnį, jie sudarė 11 479 000 EUR sumą arba 0,4 proc. 2024 m. biudžeto;
6.	palankiai vertina generalinio sekretoriaus įsipareigojimą supaprastinti, užtikrinti gerą administravimą ir stiprinti Parlamento tikrinimo funkciją; su pasitenkinimu pažymi, kad supaprastinimas laikomas ne tik siektinu tikslu, bet ir pagrindiniu principu, kuris turi būti sistemingai taikomas visose Parlamento darbo srityse, užtikrinant veiksmingesnius ir prieinamesnius administracinius ) procesus; palankiai vertina tai, kad toliau akcentuojama Parlamento pagrindinė veikla, t. y. teisėkūros, biudžeto ir priežiūros veikla, ir ypač tai, kad įsteigti keturi teminiai generaliniai direktoratai, įskaitant Biudžeto reikalų generalinį direktoratą;
Europos Audito Rūmų nuomonės dėl 2024 m. finansinių ataskaitų patikimumo ir jose atspindimų operacijų teisėtumo ir tvarkingumo
7.	primena, kad Europos Audito Rūmai (toliau – Audito Rūmai) atlieka specialųjį visų Sąjungos institucijų administracinių ir kitų išlaidų, kaip vienos politikos grupės, vertinimą; pabrėžia, kad administracinės išlaidos – tai išlaidos žmogiškiesiems ištekliams, įskaitant pensijas, kurios 2024 m. sudarė apie 69 proc. bendros administracinių išlaidų sumos, ir išlaidos pastatams, įrangai, energijai, komunikacijoms ir informacinėms technologijoms; pažymi, kad iš Audito Rūmų daugelį metų atliekamo darbo rezultatų matyti, kad apskritai šios išlaidos yra mažos rizikos;
8.	pažymi, kad daugiametės finansinės programos 7 išlaidų kategorijai „Europos viešasis administravimas“ 2024 m. skirta 13,3 mlrd. EUR arba 6,9 proc. Sąjungos biudžeto, iš jų Parlamentui teko 2,4 mlrd. EUR arba 18,1 proc.; pažymi, kad Audito Rūmai nustatė, kad kategorijos „Europos viešasis administravimas“ išlaidose klaidų lygis nebuvo reikšmingas;
9.	pažymi, kad Audito Rūmų metinėje ataskaitoje dėl 2024 finansinių metų biudžeto vykdymo konkrečiai aptartos Parlamento priežiūros ir kontrolės sistemos, visų pirma vidaus kontrolės standartų įgyvendinimas, rizikos valdymas ir Finansiniame reglamente apibrėžtų pagrindinių kontrolės priemonių, įskaitant mokėjimų ex ante ir ex post kontrolę, veikimas, taip pat statistiškai reprezentatyvi 70 operacijų imtis, apimanti visas šios daugiametės finansinės programos išlaidų kategorijos išlaidas, ir visų Sąjungos institucijų ir įstaigų metinėse veiklos ataskaitose pateikta informacija apie taisyklių ir reglamentų laikymąsi;
10.	atkreipia dėmesį į Audito Rūmų pastabas dėl Parlamento vidaus taisyklių; pažymi, kad Parlamento administracijai taikomas Finansinis reglamentas ir jo viešųjų pirkimų taisyklės; vis dėlto pažymi, kad Biuras patvirtino Biudžeto 400 punkto asignavimų panaudojimo taisykles, kuriose yra keletas konkrečių nuostatų dėl tam tikrų viešųjų pirkimų procedūrų; primena, kad frakcijos valdo joms skirtas lėšas pagal netiesioginio lėšų valdymo principus, analogiškai taikant Finansinio reglamento 62 straipsnio 1 dalies c punktą; mano, kad būtent šios taisyklės pakeičia susitarimus dėl įnašų, nurodytus Finansinio reglamento 158 straipsnio 7 dalyje; pabrėžia, kad kiekvienos grupės išorės auditorius, atrinktas iš Parlamento administracijos sudaryto audito įmonių sąrašo, tvirtina jų atitinkamas metines ataskaitas, siekdamas užtikrinti atitiktį, kuria užtikrinamas neutralus kontrolės lygis; pabrėžia, kad Audito Rūmai savo metinėje ataskaitoje taip pat atidžiai nagrinėja politinių frakcijų veiklą;
[bookmark: _Hlk216611869]11.	pažymi, kad į audito įmonių, atrinktų atlikti politinių frakcijų sąskaitų auditą, sąrašą buvo įtraukti tik trys auditoriai, ir apgailestauja dėl riboto pasirinkimo; ragina Finansų generalinį direktoratą (FINS GD) ateityje užtikrinti, kad atrankos procedūros būtų prieinamos visiems kvalifikuotiems Europos auditoriams, įskaitant ir tuos, kurie yra įsikūrę už Belgijos ribų; be to, pažymi, kad politinėms frakcijoms audito tikslais skiriamas biudžetas turėtų būti padidintas, siekiant užtikrinti kruopštesnį patikimo finansų valdymo auditą ir pritraukti daugiau audito ekspertų;
12.	pažymi, kad pagal Biudžeto 400 punkto asignavimų panaudojimo taisyklių 1.4 straipsnį frakcijos atsiskaito institucijai už asignavimų panaudojimą neviršydamos Biuro joms šių taisyklių taikymui suteiktų įgaliojimų; pažymi, kad jos užtikrina, jog asignavimai būtų naudojami pagal šias taisykles; palankiai vertina Parlamento administracijos pastangas padėti politinėms frakcijoms siekiant ugdyti jų žinias ir gebėjimus finansų valdymo srityje;
13.	primena, kad Sąjungos biudžeto lėšos gali būti skiriamos Europos politinėms partijoms atsižvelgiant į jų įnašą formuojant europinį politinį sąmoningumą ir reiškiant Sąjungos piliečių politinę valią; pažymi, kad Audito Rūmai auditavo vieną sandorį, kurio išlaidas jie laikė netinkamomis finansuoti, ir nustatė, kad Parlamento administracija laikėsi tos pačios nuomonės ir ėmėsi veiksmų susijusioms išlaidoms susigrąžinti; palankiai vertina su tuo susijusį Parlamento administracijos elgesį, ypač jos įsipareigojimą laikytis horizontaliojo požiūrio, kuriuo užtikrinamas vienodas visų politinių partijų traktavimas;
Vidaus auditoriaus metinė ataskaita
14.	pažymi, kad 2025 m. gruodžio 8 d. įvykusiame atsakingo komiteto ir vidaus auditoriaus susitikime vidaus auditorius pristatė savo metinę ataskaitą;
15.	palankiai vertina ir remia veiksmus, dėl kurių vidaus auditorius susitarė su atsakingais generaliniais direktoratais po to, kai Vidaus audito tarnyba (IAS) atliko patikimumo užduotis; pažymi, kad šių rekomendacijų įgyvendinimas yra sistemingai audituojamas;
16.	pažymi, kad 2024 m. įvykdžius tolesnių veiksmų procesą laikoma, kad 24 iš 57 veiksmų buvo veiksmingai įgyvendinti, todėl IAS juos patvirtino; pažymi, kad 33 vėluojančių veiksmų liekamosios rizikos profilis buvo susijęs su 24 veiksmais, kuriems būdinga didelė rizika, daugiausia susijusi su kibernetiniu saugumu ir tapatybės duomenų bei prieigos valdymu; pažymi, kad buvo sustiprintas bendradarbiavimas su Informacinių technologijų ir kibernetinio saugumo generaliniu direktoratu (ITEC GD) siekiant stebėti įgyvendinimą ir liekamąją riziką;
17.	pažymi, kad pagal Finansinio reglamento 118 straipsnio 9 dalį visuomenė gali susipažinti su vidaus auditoriaus ataskaitomis ir nustatytais faktais, taip pat atitinkamos Sąjungos institucijos ataskaita, kartu užtikrinant duomenų apsaugos ir konfidencialumo taisyklių laikymąsi po to, kai vidaus auditorius patvirtina veiksmus; pažymi, kad praktiškai ataskaitos skelbiamos tik tuomet, kai įgyvendinamos visos rekomendacijos; teigiamai vertina tai, kad vidaus auditorius Parlamento Biudžeto kontrolės komitetui teikia ataskaitas dėl atliktos metinės audito veiklos;
18.	pritaria nuolatinei IAS kokybės užtikrinimo ir gerinimo programai, kuria pirmiausia rengiamasi įvesti naujus visuotinius vidaus audito standartus, kurie turėjo įsigalioti 2025 m. sausio mėn.; ypač palankiai vertina tai, kad Biuras priėmė atnaujintą audito chartiją ir parengė 2025–2029 m. vidaus audito funkcijos strategiją, kurioje aiškiai atsispindi poreikis vykdyti teigiamus pokyčius ir taikyti etikos principais grindžiamą požiūrį; tai, kad 70 proc. IAS darbuotojų išlaikė sertifikavimo egzaminą, kad taptų vidaus auditoriais, laiko dar vienu kokybės gerėjimo rodikliu;
Politiniai prioritetai
19.	primena, kad pagal Biudžeto 400 punkto asignavimų panaudojimo taisyklių 1.3.2, 2.7.1 ir 2.7.2 straipsnius buvusi politinė Identiteto ir demokratijos frakcija (ID frakcija) 2024 m. spalio 8 d. pateikė galutinę finansinę ataskaitą apimančią 2024 m. sausio 1 d. – liepos 15 d. laikotarpį; primena, kad Parlamento administracija gavo visą ID frakcijos finansinį archyvą elektroniniu ir popieriniu formatais ir atliko rizika grindžiamą 2024 m. sąskaitų ex post patikrinimą, sutelkdama dėmesį į nuoseklumo patikrinimus ir didelės rizikos sutarčių bei dovanojamo turto imties patikrinimus; primena Parlamento administracijos išvadas, kad 2019–2024 m. laikotarpiu frakcija neteisėtai išleido ne mažiau kaip 4 333 635,78 EUR 400 punkto asignavimų, dėl to Parlamentui kilo didelė finansinė rizika; buvo nustatyti viešųjų pirkimų procedūrų trūkumai, kurie kelia didelę riziką Parlamento, visų frakcijų ir Parlamento narių reputacijai;
20.	pažymi, kad Europos prokuratūra paskelbė, jog pradėjo tyrimą dėl įtariamo ID frakcijos piktnaudžiavimo Sąjungos lėšomis 2019–2024 m. laikotarpiu; 
21.	pabrėžia, kad Parlamento administracija perdavė bylos medžiagą ir visapusiškai bendradarbiauja vykdant Europos prokuratūros atliekamą tyrimą; pažymi, kad prieš imdamasis bet kokių išieškojimo veiksmų Biuras nori žinoti Europos prokuratūros tyrimo rezultatus; mano, kad Parlamento administracija gali imtis administracinių priemonių, kurios būtų lygiagrečios Europos prokuratūros atliekamam baudžiamosios veikos tyrimui, kad apsaugotų Sąjungos finansinius interesus ir Parlamento reputaciją; mano, kad labai svarbu kuo greičiau pradėti išieškojimo veiksmus, visiškai laikantis Europos Parlamento ir Europos prokuratūros tvarkos susitarimo 3 straipsnio 3 dalies nuostatų; 
22.	ragina Biurą sustiprinti išorės auditorių atliekamą frakcijų priežiūrą, skiriant daugiau laiko išorės auditoriams jų priežiūros pareigoms atlikti, FINS GD pateikti aiškesnes gaires dėl teisingo biudžeto 400 punkto taisyklių aiškinimo, kad būtų išvengta išorės auditorių ir FINS GD nuomonių nesutapimo, ypač viešųjų pirkimų srityje, ir FINS GD teikti daugiau mokymų ir paramos frakcijoms viešųjų pirkimų srityje;
[bookmark: _Hlk216612265]23. 	atkreipia dėmesį, kad politinės frakcijos turi didelę autonomiją savo IT paslaugų, kurios naudojamos neskelbtinai politinei informacijai saugoti, atžvilgiu; pažymi, kad geopolitiškai nestabiliame pasaulyje tokie duomenys turėtų būti saugomi Europos tiekėjų serveriuose, kad būtų išvengta išorės priklausomybės ir rizikos; todėl palankiai vertina neseniai paskelbtą sprendimą sukurti saugią, nepriklausomą debesijos infrastruktūrą, kad būtų panaikinta ši priklausomybė;
24. 	pabrėžia, kad svarbu išlaikyti institucinį vientisumą ir užkirsti kelią nederamam kišimuisi; smerkia bet kokį piktnaudžiavimą siekiant daryti įtaką Parlamento teisėkūros veiklai; 
25.	primena, kad įtarimai dėl Rusijos įtakos Parlamente kėlė rimtą pavojų demokratijos vientisumui, ir atkreipia dėmesį į tai, kad kai kurie EP nariai atvirai palaikė Rusiją, tuo pačiu metu užsiimdami galimai susijusia šalutine veikla, bei pabrėžia, kad reikia patikimesnių apsaugos priemonių;
26.	primena, kad Su Europos Parlamento narių sąžiningumu ir skaidrumu susijusio elgesio kodekso 4 straipsnyje reikalaujama, kad Parlamento nariai pateiktų tikslias finansinių interesų deklaracijas; apgailestauja dėl atvejų, kai deklaracijose nepakankamai išsamiai nurodoma apmokama ar neapmokama išorės veikla, nes dėl to kyla susirūpinimas dėl interesų konfliktų tikrinimo kokybės;
27.	reiškia rimtą susirūpinimą dėl įtarimų, kad valstybės narės vykdė šnipinėjimą ir taikėsi į Parlamentą; pažymi, kad Komisija įsteigė vidaus grupę šiems įtarimams tirti; primygtinai ragina Parlamentą glaudžiai bendradarbiauti su Komisija ir dalytis darbo grupės išvadomis su Parlamentu, jeigu toks dalijimasis nekelia pavojaus vykstantiems ar galimiems teismo procesams;
28.	atkreipia dėmesį į tai, kad naudojant dirbtinį intelektą (DI) galima užtikrinti tikslią ir skaidrią informaciją Sąjungoje ir jos institucijose, organuose, įstaigose ir agentūrose, o tinkamai suprojektuotos ir valdomos DI sistemos gali padėti nustatyti ir sumažinti klaidingą informaciją ir dezinformaciją, jomis skatinama atskaitomybė ir užtikrinami aukšti skaidrumo standartai, siekiant išlaikyti visuomenės pasitikėjimą ir stiprinti demokratinį valdymą; yra susirūpinęs dėl trečiųjų valstybių įmonių DI priemonių dominavimo ir dėl duomenų apsaugos bei konfidencialumo klausimų, susijusių su trečiųjų valstybių DI priemonių naudojimu; ragina užtikrinti visišką skaidrumą, susijusį su DI sistemų naudojimu Sąjungos institucijų sprendimuose ir procedūrose, be kita ko, skelbiant išsamią informaciją apie algoritmus ir poveikio vertinimus; ragina Parlamento administraciją Parlamento nariams ir darbuotojams suteikti galimybę naudotis DI priemonių rinkiniu, atitinkančiu Parlamento narių darbo poreikius ir užtikrinančiu jos apdorojamų duomenų konfidencialumą, vientisumą ir prieinamumą, naudojant vietinę infrastruktūrą, kad būtų išvengta duomenų nutekėjimo, neatskleidžiant informacijos trečiosioms šalims ir laikantis galiojančios DI naudojimo politikos;
[bookmark: _Hlk216613136]29.	mano, kad vardinis balsavimas yra pagrindinė priemonė, kuria užtikrinamas skaidrumas ir atskaitomybė Sąjungos piliečiams; ragina Parlamentą apriboti slaptą balsavimą ir jį naudoti tik rinkimuose arba balsuojant dėl konkrečių asmenų;
Vadovybės generalinis direktoratas
30.	primena, kad Vadovybės generalinis direktoratas (PRES GD) teikia ekspertines žinias ir palengvina Pirmininko, plenarinių posėdžių ir Parlamento valdymo organų bei narių teisėkūros ir parlamentinį darbą visais parlamentinio ir teisėkūros proceso etapais; primena, kad jis taip pat yra atsakingas už tarpinstitucinius santykius, pagalbą protokolo klausimais Pirmininko remiamiems oficialiems vizitams ir renginiams, Sąjungos įslaptintos informacijos valdymą ir oficialaus bei registruoto pašto tvarkymą; pažymi, kad iki 2024 m. gruodžio 31 d. jame dirbo 406 darbuotojai, iš kurių 320 buvo pareigūnai, 29 – laikinieji darbuotojai, 55 – sutartininkai, 1 – deleguotasis nacionalinis ekspertas ir 1 – per agentūrą įdarbintas darbuotojas;
31.	pažymi, kad galutiniai PRES GD asignavimai 2024 m. sudarė 2 970 957 EUR, t. y. 0,2 proc. Parlamento biudžeto; pabrėžia, kad iš šios sumos iš viso įsipareigota skirti 2 930 107 EUR; palankiai vertina didelį asignavimų panaudojimo lygį;
32.	atkreipia dėmesį, kad PRES GD veiklai įtakos turėjo devintosios kadencijos pabaiga ir dešimtosios kadencijos pradžia, dėl kurių kilo sunkumų planuojant plenarinius posėdžius ir baigiant darbus devintosios kadencijos pabaigoje, nes paskutiniais kadencijos mėnesiais buvo sutarta dėl labai daug įprastos teisėkūros procedūros dokumentų, o dešimtosios kadencijos pradžioje buvo sudarytas naujasis Parlamentas, išrinktas pirmininkas ir Biuras; 
33.	palankiai vertina PRES GD veiklą, susijusią su naujų sąžiningumo ir skaidrumo taisyklių įgyvendinimu ir tolesniais veiksmais, įskaitant pirmąjį bendrą reformos techninio įgyvendinimo vertinimą, informuotumo didinimo veiklą ir techninės ekspertizės bei paslaugų teikimą skaidrumo, sąžiningumo ir atskaitomybės klausimais;
[bookmark: _Hlk216613698]34.	ragina tęsti ir stiprinti institucijų bendradarbiavimą ir dialogą Sąjungos institucijose sąžiningumo, skaidrumo ir etikos standartų klausimais; 
35.	atkreipia dėmesį į tai, kad pastaraisiais metais Komisija nuolat vėluoja pateikti atsakymus į Parlamento klausimus, į kuriuos atsakoma raštu; apgailestauja, kad procesas tapo vis biurokratiškesnis ir lėtesnis ir dėl to sistemiškai nesilaikoma Parlamento darbo tvarkos taisyklių 144 straipsnyje nustatytų terminų; pabrėžia, kad ilgiausias atsakymo pateikimo terminas buvo 475 dienos; palankiai vertina PRES GD pastaraisiais metais dedamas pastangas; ragina PRES GD tobulinti savo vidaus paslaugas ir užtikrinti visišką Parlamento nustatytų terminų laikymąsi bei atkurti Parlamento klausimų, į kuriuos atsakoma raštu sistemą kaip veiksmingą priežiūros priemonę;
36. 	ragina PRES GD aktyviai bendradarbiauti su kitų valstybių narių ir trečiųjų valstybių parlamentais, siekiant parengti pasiūlymus dėl veiksmingų tikrinimo mechanizmų, taip pat būdų, kaip pagerinti Parlamento plenarinių posėdžių kokybę ir lankomumą; ragina PRES GD pasimokyti iš Kongreso klausymų struktūros;
Komunikacijos generalinis direktoratas
37.	atkreipia dėmesį, kad Komunikacijos generalinio direktorato (COMM GD) užduotis yra užtikrinti, kad piliečiai suprastų, koks svarbus yra Parlamentas, kad galėtų aktyviau dalyvauti Europos demokratiniame procese; pažymi, kad pagrindinės COMM GD užduotys yra bendradarbiauti su žiniasklaida, informuoti apie Parlamento darbą, jį paaiškinti ir gerinti jo matomumą, didinti visose valstybėse narėse piliečių, suinteresuotųjų subjektų ir nuomonės formuotojų informuotumą apie Parlamentą per valstybėse narėse esančius Europos Parlamento ryšių biurus, skatinti bendravimą su piliečiais intensyviau įgyvendinant lankytojų projektus, organizuojant renginius ir informacines kampanijas bei dalyvaujant socialiniuose tinkluose, teikti Parlamento nariams ir frakcijoms ekspertines žinias tokiais klausimais kaip žiniasklaidos stebėsena ir viešosios nuomonės stebėsena;
38.	pažymi, kad 2024 m. galutiniai COMM GD asignavimai sudarė 137 463 777 EUR, t. y. 5,8 proc. Parlamento biudžeto; pabrėžia, kad iš šios sumos iš viso įsipareigota skirti 137 467 355 EUR; palankiai vertina didelį asignavimų panaudojimo lygį;
39.	pripažįsta, kad 2024 m. COMM GD daugiausia dėmesio skyrė komunikacijai apie Europos Parlamento rinkimus, ypač sėkmingai komunikacijos kampanijai „Go-to-vote“, partnerystei su daugiau kaip 300 pilietinės visuomenės organizacijų ir daugiau kaip 18 000 informuotų žurnalistų; pažymi, kad visi COMM GD 2024 m. strateginiai projektai, kurių įgyvendinimo lygis siekė 94 proc., buvo skirti Europos Parlamento rinkimams, o likę 6 proc. buvo susiję su naujos svetainės struktūros įgyvendinimu;
40. 	pažymi, kad COMM GD sudarė palankesnes sąlygas nušviesti Europos Parlamento rinkimus ir pasiekta rekordinė apimtis (18 proc. daugiau, palyginti su ankstesniais rinkimais), ir kad, COMM GD duomenimis, ypač išsiskyrė paskutinės rinkimų ciklo akimirkos, kai rinkimų naktį (2024 m. birželio 9 d.) rinkimus nušvietė 149 televizijos kanalai 51 šalyje, o didžioji dalis informacijos buvo skelbiama internetu;
41.	atkreipia dėmesį į Europos Parlamento ryšių biurų vaidmenį palaikant ryšius tarp Parlamento ir visuomenės bei suinteresuotųjų šalių valstybėse narėse apskritai, taip pat informuojant apie Europos Parlamento rinkimus; pažymi, kad visi Europos Parlamento ryšių biurai yra aprūpinti garso ir vaizdo paslaugomis, kuriomis valstybėse narėse gali naudotis Parlamento nariai, politinės frakcijos ir trečiosios šalys; 
42.	pažymi, kad 2024 m. buvo atidaryta 14 centrų „Europa Experience“, kurie sulaukė iš viso 957 209 lankytojų, o lankytojų skaičius labai skyrėsi: Strasbūre (381 687) ir Berlyne (122 672) lankytojų buvo daugiausia, o Kopenhagoje (18 182) ir Dubline (8 312) – mažiausia; atkreipia dėmesį į pastabą, kad Europos Parlamento ryšių biurai tam tikrose valstybėse narėse centrus „Europa Experience“ naudoja kaip ES demokratinio dalyvavimo centrus, kurie suteikia galimybę pritraukti platesnę auditoriją Parlamento žinutėms skleisti;
43.	pabrėžia, kad svarbu nuodugniai įvertinti iki šiol centruose „Europa Experience“ įgytą patirtį, visų pirma susijusią su tinkamų pastatų paieška ir veiksmingu tikslinių grupių pasiekimu, geriausios patirties nustatymu ir centrų „Europa Experience“ būsimos plėtros pritaikymu prie vietos poreikių ir įrodyto poveikio; pabrėžia, kad šiuo pakartotiniu vertinimu turėtų būti vadovaujamasi ateityje atliekant koregavimus ar vykdant svarstymus, susijusius su tolesniu išplėtimu, užtikrinant, kad visos būsimos investicijos būtų panaudotos veiksmingiau siekiant numatyto tikslo – priartinti Parlamentą prie piliečių ir pagerinti jų supratimą apie Sąjungos demokratinį procesą;
44.	primena, kad naujas subsidijų mokėjimo finansuojamoms lankytojų grupėms taisykles Biuras priėmė 2023 m. rugsėjo 11 d. ir jos įsigaliojo 2024 m. sausio 1 d.; pažymi, kad 2024 m. Parlamento nariai Briuselyje ir Strasbūre pakvietė 300 000 finansuojamų ir nefinansuojamų lankytojų; pažymi, kad subsidijos tokioms lankytojų grupėms sudarė 17 proc. COMM GD išlaidų 2024 m.; mano, kad politinės frakcijos, kurios taip pat remia savo narių veiklą, kuria siekiama pritraukti piliečius, ypač jaunimą, ir informuoti juos apie Parlamento narių darbą Strasbūre ir Briuselyje, deda papildomas pastangas, finansuojamas pagal biudžeto 400 punktą skiriamomis lėšomis; 
45.	primena, kad Sąjunga nuolat deda pastangas, kad būtų apsaugotos Europos vertybės ir išlaikytas mūsų demokratinių procesų integralumas; pripažįsta, kad daugėja užsienio subjektų bandymų daryti įtaką Parlamento darbui, ir pabrėžia, kad reikia būti budriems kovojant su dezinformacija, kuriama už Sąjungos ribų; atsižvelgdamas į tai, primena 2023 m. birželio 1 d. Europos Parlamento rezoliuciją dėl užsienio kišimosi į visus demokratinius procesus Europos Sąjungoje, įskaitant dezinformaciją (2022/2075(INI)), ir 2025 m. sausio 23 d. Europos Parlamento rezoliuciją dėl Rusijos dezinformacijos ir istorijos falsifikavimo siekiant pateisinti savo agresijos karą prieš Ukrainą (2024/2988(RSP)); palankiai vertina veiksmus, kurių ėmėsi Parlamentas, siekdamas užkirsti kelią dezinformacijai ir į ją reaguoti; pripažįsta, kad dar neįvyko jokių reikšmingų incidentų, ir sykiu pabrėžia, kad svarbu toliau taikyti aktyvias priemones, kad būtų išsaugotas Parlamento viešų debatų ir balsavimo integralumas; atkreipia dėmesį į tokių iniciatyvų kaip faktų tikrinimo susitikimai ir aukščiausiojo lygio susitikimai pridėtinę vertę, nes jiems tenka labai svarbus vaidmuo skatinant skaidrumą, suteikiant suinteresuotiesiems subjektams kovos su klaidinga informacija priemones ir stiprinant faktų tikrinimo organizacijų bendradarbiavimą Sąjungoje ir už jos ribų;
Personalo generalinis direktoratas
46.	primena, kad Personalo generalinis direktoratas (PERS GD) yra atsakingas už tinkamą ir veiksmingą žmogiškųjų išteklių valdymą Parlamente ir užtikrina, kad Parlamento nariams padėtų aukštos kvalifikacijos personalas, kad jie galėtų tinkamai vykdyti savo įgaliojimus; pažymi, kad iki 2024 m. gruodžio 31 d. jame dirbo 499 darbuotojai, iš kurių 290 buvo pareigūnai, 82 – laikinieji darbuotojai, 120 – sutartininkai, 2 – deleguotieji nacionaliniai ekspertai ir 5 – per agentūrą įdarbinti darbuotojai;
47.	pažymi, kad 2024 m. galutiniai PERS GD asignavimai sudarė 1 225 341 375 EUR (2023 m. – 1 163 329 780 EUR), t. y. 51,4 proc. Parlamento biudžeto; pabrėžia, kad iš šios sumos iš viso įsipareigota skirti 1 160 835 147 EUR; palankiai vertina didelį asignavimų panaudojimo lygį;
48.	palankiai vertina tai, kad 2024 m. PERS GD toliau organizavo konkursus ir atrankos procesus, tvarkydama vis daugiau pareiškėjų duomenų, taip pat organizavo keturis konkursus, skirtus konkrečių šalių piliečiams; palankiai vertina PERS GD pastangas organizuoti konkursus, užtikrinant, kad jie būtų baigti laiku, ir išlaikant būtinus kokybės standartus; palankiai vertina tai, kad daugiau nei 441 kandidatas buvo sėkmingai įtrauktas į rezervo sąrašus; vis dėlto apgailestauja, kad Europos personalo atrankos tarnyba (EPSO), organizuodama konkursus, susidūrė su sisteminėmis problemomis ir trūko Parlamento poreikius atitinkančių kandidatų; apgailestauja, kad laikotarpis nuo pranešimo apie konkursą paskelbimo iki galutinio pokalbio kiekviename konkurse vidutiniškai trunka ilgiau nei metus; pripažįsta PERS GD ir kitų generalinių direktoratų bendro pobūdžio sunkumus siekiant pritraukti ir išlaikyti specialistus, ir tai daro poveikį Parlamento darbo jėgos veiklos rezultatams; ragina taikyti veiksmingesnes, tikslingesnes ir trumpesnes atrankos procedūras, kurios padidintų Parlamento, kaip darbdavio, patrauklumą ir leistų generaliniams direktoratams greitai įdarbinti specialistus, kurių parama reikalinga vykdant darbą; 
49.	palankiai vertina pirmuosius su pilietybe susijusius Parlamento konkursus, kuriais siekiama pagerinti Parlamento darbuotojų geografinę pusiausvyrą siūlant daugiau kandidatų iš nepakankamai atstovaujamų valstybių narių; reiškia susirūpinimą dėl geografinės pusiausvyros Parlamento vyresniojoje ir vidurinės grandies vadovybėje; primygtinai pabrėžia, kad reikia patobulinimų, ir prašo generalinio sekretoriaus informuoti biudžeto įvykdymą tvirtinančią instituciją apie pažangą, padarytą šalinant Parlamento darbuotojų geografinį disbalansą;
50.	atkreipia dėmesį į PERS GD svarbiausią pasiekimą – iki liepos mėn. steigiamojo posėdžio įdarbinta rekordiškai daug – 1 339 akredituoti Parlamento narių padėjėjai, ir iki metų pabaigos galiojančias sutartis turinčių akredituotų Parlamento narių padėjėjų skaičius padidėjo iki 2 024, taip pat buvo nutrauktos maždaug 800 akredituotų Parlamento narių padėjėjų sutartys; mano, kad akredituoti Parlamento narių padėjėjai yra labai vertingi institucijai, ir palankiai vertina PERS GD pastangas remti Parlamento narių vykdomą veiksmingą ir efektyvų jų įdarbinimą; 
51.	pripažįsta, kad akredituotų Parlamento narių padėjėjų darbas yra neatskiriama Parlamento narių, taigi ir Parlamento darbo dalis; pažymi, kad 2009 m. buvo priimtas Akredituotų Parlamento narių padėjėjų statutas ir bėgant metams jų statuso apsauga užtikrinta taisyklėmis; atkreipia dėmesį į Parlamento pastangas sukurti paramos akredituotiems Parlamento narių padėjėjams sistemą; 
52.	susirūpinęs atkreipia dėmesį į pranešimus apie duomenų saugumo pažeidimą, susijusį su Parlamento įdarbinimo taikomąja programa „PEOPLE“, kuris daugiausia paveikė ne nuolatinius Parlamento darbuotojus, įskaitant akredituotus Parlamento narių padėjėjus, taip pat ilgą laikotarpį nuo pažeidimo įvykdymo iki informacijos suteikimo ir kompensacijos nukentėjusiems duomenų subjektams; apgailestauja, kad duomenų saugumo pažeidimas buvo susijęs su asmens tapatybės kortelės duomenimis, gimimo liudijimais, diplomais, darbo istorija, medicininiais įrašais, teisėmis į išmokas, draudimu ir dokumentais, liudijančiais 10 metų darbo patirtį; palankiai vertina, laikantis Parlamento rūpestingumo pareigos, generalinio sekretoriaus įdiegtą kompensavimo sistemą, skirtą padengti tapatybės kortelių ir (arba) pasų, priklausančių nukentėjusiems taikomosios programos „PEOPLE“ naudotojams, pakeitimo išlaidas, pagal kurią iki šiol sumokėta 51 874 EUR; apgailestauja, kad nebuvo padengtos kelionės į kilmės šalį išlaidos, susijusios su šiomis administracinėmis procedūromis; mano, kad administracija biudžeto įvykdymą tvirtinančiai institucijai nepateikė aiškios pažeidimo priežasčių, priemonių, kurių imtasi siekiant atkurti atitinkamą sistemą, arba priemonių, kurių imtasi siekiant užtikrinti, kad panašus pažeidimas nepasikartotų, analizės;
53.	pažymi, kad PERS GD įdiegė naują akredituotų Parlamento narių padėjėjų IT sistemą „People“, kuri pagerino įdarbinimo procesą, nes ja centralizuotas sutarčių valdymas ir nariams suteikta prieiga, taip pat visiškai skaitmenizuota medicininių įdarbinamų asmenų patikrinimų procedūrą; ragina PERS GD, bendradarbiaujant su ITEC GD, užtikrinti, kad šios sistemos kibernetinis saugumas atitiktų standartus, užkertant kelią asmens duomenų nutekėjimui; mano, kad IT sistemų, kuriose saugomi visų darbuotojų asmens duomenys, kibernetinis saugumas yra ypač svarbus, ir ragina PERS GD glaudžiai bendradarbiauti su ITEC GD, kad tai būtų pasiekta;
54.	pažymi, kad 2024 m. PERS GD rėmė lyčių ir įvairovės veiksmų gairių įgyvendinimą ir parengė mokymo kursus apie įvairovę ir įtrauktį visiems darbuotojams; palankiai vertina tai, kad PERS GD Lygybės, įtraukties ir įvairovės skyrius 2024 m. supaprastino savo vidaus tinkamų sąlygų sudarymo procedūrą, skatindamas lygybę, įtrauktį ir įvairovę, taip pat teikė rekomendacijas Mokymosi ir profesinio tobulėjimo skyriui dėl tinkamų sąlygų sudarymo mokymo kursams; palankiai vertina tai, kad šis skyrius taip pat surengė 20 mokymo kursų ir informavimo renginių 2 334 dalyviams, įskaitant naują kursą apie įvairovę ir įtrauktį visiems darbuotojams, ir surengė renginius lyčių lygybės, negalios ir LGBTQI+ įtraukties klausimais;
55.	palankiai vertina tai, kad priimtas bendras tarpinstitucinis sprendimas dėl būsto pašalpos žemesnio rango pareigūnams, gyvenantiems Liuksemburge; mano, kad tai yra būtina priemonė, padedanti žemesnio rango pareigūnams kompensuoti neproporcingai dideles būsto išlaidas, taip pat būtina priemonė, padedanti padidinti Parlamento Liuksemburgo būstinės patrauklumą;
56.	primena, kad 2024 m. spalio 22 d. visame Parlamente buvo pradėta vykdyti kovos su priekabiavimu kampanija „United against Harassment“, kuri prisideda prie saugios darbo aplinkos kūrimo; palankiai vertina tai, kad be informacinės kampanijos, Parlamento nariams buvo privalomas mokymo kursas „Pagarba ir orumas darbe. Konfliktų ir priekabiavimo darbo vietoje prevencija“, kurį nariai baigė per pirmuosius kadencijos metus; 
57.	palankiai tai, kad darbuotojams numatyta galimybė dirbti nuotoliniu būdu iš užsienio penkias dienas per metus; ragina aktyviai stebėti ir vertinti naujus darbo metodus;
Infrastruktūros ir logistikos generalinis direktoratas
58.	primena, kad Infrastruktūros ir logistikos generalinis direktoratas (INLO GD) yra atsakingas už Parlamento pastatus, darbus, įrenginių valdymą ir logistiką; pažymi, kad INLO GD taip pat teikia maitinimo ir transporto paslaugas ir valdo bei aprūpina Parlamento biurų ir posėdžių erdves; primena, kad INLO GD visų pirma valdė Parlamento pastatų, kurių bendras plotas sudaro apie 1,3 mln. m², portfelį Briuselyje, Liuksemburge, Strasbūre, ryšių biurus ir centrus „Europa Experience“ valstybėse narėse; pažymi, kad iki 2024 m. gruodžio 31 d. INLO GD dirbo 635 darbuotojai, iš kurių 311 buvo pareigūnai, 20 – laikinieji darbuotojai ir 326 – sutartininkai;
59.	pažymi, kad 2024 m. galutiniai INLO GD asignavimai sudarė 258 638 966 EUR, t. y. 10,9 proc. Parlamento biudžeto; pabrėžia, kad iš šios sumos iš viso įsipareigota skirti 256 935 431 EUR; palankiai vertina didelį asignavimų panaudojimo lygį;
60.	palankiai vertina tai, kad 2024 m. administracija įgyvendino Parlamento „Pastatų strategiją po 2019 m.“ ir pasiekė pagrindinius jos tikslus; pažymi, kad INLO GD, po kelerius metus trukusios plėtros, kurią lėmė Parlamento institucinių įgaliojimų augimas, dabar daugiausia dėmesio skiria Parlamento pastatų ūkio konsolidavimui ir esamų patalpų renovacijai; palankiai vertina INLO GD įsipareigojimą toliau plėtoti Parlamento vaidmenį Strasbūro, Briuselio ir Liuksemburgo miestuose, skatinti bendro intereso projektus ir sujungti šias vietas su aplinkinėmis teritorijomis;
61.	susirūpinęs atkreipia dėmesį į nuolatinį posėdžių ir seminarų patalpų trūkumą Parlamente, dėl kurio vis sunkiau rezervuoti patalpas ir reikia planuoti iš anksto; apgailestauja, kad ši padėtis trukdo veiksmingai organizuoti Parlamento darbą ir riboja Parlamento narių ir darbuotojų lankstumą; reiškia susirūpinimą, kad būsima pastato „SPAAK“ renovacija, nors ir būtina, dar labiau padidins esamą patalpų trūkumą; ragina Parlamento administraciją įgyvendinti priemones, kuriomis būtų sušvelnintas renovacijos poveikis, ir užtikrinti, kad būtų pakankamai priemonių Parlamento veiklos poreikiams tenkinti;
62.	atkreipia dėmesį į 2024 m. statybos projektus, ypač į Liuksemburge esančio pastato „ADENAUER II“ pastato vakarinio sparno užbaigimą, kad visi Parlamento darbuotojai ir tarnybos atsidurtų po vienu stogu; pažymi, kad naujas saugumo ir lankytojų priėmimo paviljonas pastate „WEISS“ Strasbūre buvo užbaigtas laiku iki 2024 m. liepos mėn. prasidėjusios naujos kadencijos; atkreipia dėmesį į tai, kad pastato „TRÈVES II“ Briuselyje įsigijimas dar labiau sustiprino Parlamento pastatų ūkį miesto Europos kvartale;
63.	primena, kad 2023 m. birželio 12 d. posėdyje Biuras aptarė pastato „SPAAK“ atnaujinimo veiksmus; pažymi, kad Biuras nurodė, kad pirmenybę teikia visapusiškai ekologinei renovacijai, ir 2023 m. gruodžio 11 d. patvirtino projektą; vertina tai, kad pastato „SPAAK“ atnaujinimo projektas bus naudojamas kaip pavyzdys kitoms statybos operacijoms, kuriose taikomos tvarios statybos technologijos; pažymi, kad INLO GD padarė pažangą rengdamas preliminarius projektus, susijusius su pastato „SPAAK“ renovacija, pradėdamas tyrimus, susijusius su nauja Konferencijų logistikos ir vertimo žodžiu generalinio direktorato (LINC GD) centrine technine patalpa, spausdinimo cecho reorganizavimu, kabinetų ir žiniasklaidos bei spaudos zonos perkėlimu;
64.	pažymi, kad INLO GD rengia biuro patalpų optimizavimo koncepciją, siekdamas, kad dabartinės biuro patalpos būtų naudojamos taip, kad būtų išnaudotas visas Parlamento darbuotojų potencialas ir jie dalyvautų socialinėje Parlamento veikloje; pažymi, kad kuriant šią koncepciją įkvėpimo šaltiniu tapo pastatai „MARTENS“, „TRÈVES II“ ir „ARENDT“ Briuselyje, kuriuose daugiausia dėmesio skiriama „veikla grindžiamai darbo vietai“, įskaitant socialines erdves susitikimams, neformaliems susibūrimams ir pokalbiams; pažymi, kad taip pat buvo nagrinėjama bendra koncepcija, skirta pastatui „KOHL“, atsižvelgiant į jo struktūrinius apribojimus ir biudžeto suvaržymus; ragina INLO GD plėtojant šią koncepciją pagrindinį dėmesį skirti naudotojų požiūriui ir teikti pirmenybę jo įgyvendinimui pastatuose, kuriuose optimizavimas yra reikalingiausias;
Finansų generalinis direktoratas
65.	primena, kad FINS GD yra administracinis organas, atsakingas už Parlamento biudžeto ir finansų reikalus; pažymi, kad iki 2024 m. gruodžio 31 d. jame dirbo 262 darbuotojai, iš kurių 134 buvo pareigūnai, 51 – laikinieji darbuotojai, 77 – sutartininkai ir per agentūrą įdarbintų darbuotojų nebuvo;
66.	pažymi, kad galutiniai FINS GD asignavimai 2024 m. sudarė 442 954 175 EUR, t. y. 18,6 proc. Parlamento biudžeto; pabrėžia, kad iš šios sumos iš viso įsipareigota skirti 441 848 935 EUR (99,75 proc.); palankiai vertina didelį asignavimų panaudojimo lygį;
67.	ragina FINS GD aktyviai laikytis EBPO rekomendacijų dėl geriausios parlamentų biudžeto sudarymo praktikos (2022–2023 m.) ir stiprinti veiklos rezultatais pagrįsto biudžeto sudarymo įgyvendinimą; primena, kad daugelis valstybių narių jau priėmė veiklos rezultatais grindžiamą biudžeto sudarymą ir pranešė apie dideles sutaupytas sumas;
68.	pažymi, kad 2024 m. buvo ypatingi metai FINS GD, nes 2024 m. birželio mėn. įvyko Europos Parlamento rinkimai; pažymi, kad 2024 m. žymiai padidėjo paramos Parlamento nariams veikla, susijusi su darbą baigiančių ir naujai išrinktų narių teisių ir pareigų tvarkymu;
69.	rekomenduoja FINS GD nustatyti rizika grindžiamą požiūrį vykdant narių išlaidų kontrolę ir auditą; pripažįsta, kad labai svarbu išlaikyti (pavyzdžiu grindžiamą) bazinį kontrolės lygį, kad būtų užtikrintas taisyklių laikymasis; palankiai vertina tai, kad esant didesnei neteisėtų išlaidų rizikai, administracija gali pasinaudoti savo teise patikrinti atitinkamas lėšas; 
70.	pripažįsta problemą, susijusią su darbuotojų pritraukimu į FINS GD, kurią lemia kandidatų trūkumas EPSO sąrašuose finansų ir IT srityse bei sunkumai pritraukiant darbuotojus į Liuksemburgą, kuriame yra 45 proc. FINS GD darbo vietų; pažymi, kad darbuotojus į Liuksemburgą pritraukti sudėtinga, nes atlyginimai vietos darbo rinkoje yra lygūs arba didesni nei Parlamente, o pragyvenimo išlaidos yra didelės, ypač būsto srityje; 
71.	atkreipia dėmesį į iniciatyvą „2024 m. FINS GD skaitmeninė ir kapitalo transformacija‘ pagal kurią pirmosiomis dviem programomis („Skaitmeninė transformacija siekiant pagerinti finansines paslaugas Parlamento nariams“ ir „Skaitmeninė transformacija siekiant geresnių paslaugų Parlamento administracijai“) siekiama skatinti paslaugų, kurias siūlo FINS GD, nesvarbu, ar tai Parlamento nariai, ar institucijos finansų pareigūnai, skaitmeninę transformaciją; pažymi, kad trečiąja strategine programa („Kapitalo transformacija siekiant produktyvesnės ir darnesnės darbo vietos‘) siekiama sukurti produktyvesnę ir darnesnę darbo aplinką;
72. 	palankiai vertina FINS GD darbą po 2024 m. Europos Parlamento rinkimų, kai pasitraukė buvę nariai ir buvo priimti nauji nariai, taip pat susijusias administracines procedūras; primena sėkmingą naujų narių priėmimą ir įvairių tarnybų informaciją, kuri buvo surinkta, kad nariai galėtų pasinaudoti vieno langelio principu grindžiama paslauga, kad gautų informaciją ir pateiktų reikiamas deklaracijas savo kadencijos pradžioje; palankiai vertina tai, kad FINS GD parengė 705 individualių bylų, įskaitant socialinių ir finansinių teisių statuso modeliavimą, ir keturis kvestorių pranešimus, kuriais nariai informuojami apie savo teises ir pareigas Parlamento kadencijos pabaigoje;
73.	atkreipia dėmesį į FINS GD generalinio direktoriaus pasirašytą patikinimo pareiškimą; atkreipia dėmesį į patikinimo pareiškime pateiktą pastabą dėl liekamosios klaidų ar pažeidimų rizikos, susijusios su tam tikrų Parlamento narių kelionės išlaidų kompensavimu, visų pirma susijusiu su prašymais kompensuoti kelionės automobiliu išlaidas ir išmokų už kelionės atstumą ir trukmę mokėjimu, kadangi faktinių išlaidų negalima patikrinti, nes nėra reikalaujama pateikti šių išlaidų, kurias prašoma kompensuoti, įrodymų; atkreipia dėmesį, kad šios liekamosios rizikos finansinis poveikis gali viršyti 9 mln. EUR per metus; atkreipia dėmesį į FINS GD pasiūlytus rizikos mažinimo veiksmus ir ragina juos greitai įgyvendinti;
74.	palankiai vertina intensyvesnį darbą vykdant „FINS GD EP finansų akademijos“ veiklą, kuri apėmė dvylika internetinių vaizdo pamokų, kuriomis papildomi esami asmeniniai ir mišrūs mokymo kursai; pabrėžia, kokie svarbūs finansiniai mokymai yra visam Parlamento personalui, palankiai vertina politinių frakcijų nariams skirtus mokymus viešųjų pirkimų srityje ir ragina FINS GD teikti didesnę paramą politinėms frakcijoms viešųjų pirkimų procesuose, ypač atsižvelgiant į Audito Rūmų išvadas; siūlo FINS GD suderinti skirtingų politinių frakcijų taikomą praktiką viešųjų pirkimų srityje;
75.	pažymi, kad Parlamento nariai nėra įpareigoti dokumentuoti, kaip jie naudoja bendroms išlaidoms kompensuoti skirtos išmokos lėšas; pabrėžia, kad jie gali tai daryti savanoriškai, išsamiai arba pagal išlaidų rūšį, patys arba pasitelkdami išorės auditorių, ir kad jie gali nuspręsti visą šią informaciją arba jos dalį paskelbti savo interneto puslapyje Parlamento svetainėje pagal Parlamento darbo tvarkos taisyklių 11 straipsnio 2 dalį; mano, kad kuo didesnis skaidrumas yra gera praktika; palankiai vertina tai, kad į Europos Parlamento narių statuto įgyvendinimo taisykles įtrauktas supaprastintas išlaidų rūšių sąrašas ir kad taip pat priimtas pakeitimas, kuriame išaiškinama Parlamento nariams suteikiama galimybė pasinaudoti bendroms išlaidoms kompensuoti skirta išmoka, jei jie jau išnaudojo kitas išmokas; pažymi, kad visi Parlamento nariai buvo informuoti apie šios išmokos ypatumus;
[bookmark: _Hlk216614464]76.	pažymi, kad 2024 m. bendroms išlaidoms kompensuoti skirta išmoka sudarė 4 950 EUR per mėnesį, o per metus išleista apie 40 mln. EUR netaikant jokių finansų valdymo reikalavimų; apgailestauja, kad 2022 m. spalio 17 d. posėdyje Biuras priėmė šį sprendimą nenustatydamas jokios priežiūros sistemos;
77. 	primena, kad Europos ombudsmenė 2019 m. balandžio 29 d. savo rekomendacijoje byloje 1651/2018/THH nustatė, kad Parlamento atsisakymas suteikti visuomenei teisę susipažinti su dokumentais, susijusiais su bendroms išlaidoms kompensuoti skirtos išmokos padengiamų išlaidų sąrašo peržiūra, yra netinkamas administravimas, ir rekomendavo suteikti teisę susipažinti su Parlamento biuro ad hoc darbo grupės pasiūlymu; apgailestauja, kad Parlamentas atmetė šią rekomendaciją, ir primygtinai ragina ją persvarstyti;
78. 	ragina vykdyti bendroms išlaidoms kompensuoti skirtos išmokos reformą, pagal kurią nariai saugotų visas su bendroms išlaidoms kompensuoti skirta išmoka susijusias sąskaitas, kasmet skelbti privačią išlaidų apžvalgą FINS GD, ir Parlamentui nustatyti kasmetinį 5 proc. atsitiktinių Parlamento narių bendroms išlaidoms kompensuoti skirtos išmokos išlaidų patikrinimą;
Informacinių technologijų ir kibernetinio saugumo generalinis direktoratas
79.	primena, kad ITEC GD teikia Parlamentui informacinių ir ryšių technologijų (IRT) paslaugas ir įrangą, vaizdo konferencijų ir multimedijos paslaugas, taip pat leidybos ir spausdinimo paslaugas; pažymi, kad iki 2024 m. gruodžio 31 d. jame dirbo 579 ITEC GD darbuotojai, iš kurių 369 buvo pareigūnai, 70 – laikinieji darbuotojai ir 140 – sutartininkai;
80.	pažymi, kad galutiniai ITEC GD asignavimai 2024 m. sudarė 179 396 522 EUR, t. y. 7,5 proc. Parlamento biudžeto; pabrėžia, kad iš šios sumos iš viso įsipareigota skirti 179 349 479 EUR; palankiai vertina didelį asignavimų panaudojimo lygį;
81.	atkreipia dėmesį į ITEC GD nuolatines pastangas užtikrinti kibernetinį saugumą, atsižvelgiant į vis didėjančias grėsmes ir riziką, kurioms kyla Parlamentui; atkreipia dėmesį į tai, kad įsigaliojo Europos Parlamento ir Tarybos reglamentas (ES, Euratomas) 2023/2841[footnoteRef:9], kuriuo oficialiai įtvirtinta CERT-EU, kaip Sąjungos subjektų kibernetinio saugumo tarnybos, misija; atkreipia dėmesį, kad Reglamentu (ES, Euratomas) 2023/2841 taip pat įsteigta Tarpinstitucinė kibernetinio saugumo taryba, atsakinga už šio reglamento įgyvendinimo stebėseną ir paramą visose Sąjungos institucijose; pažymi, kad Parlamentas pirmininkauja šiai tarybai nuo 2024 m.; [9:  	2023 m. gruodžio 13 d. Europos Parlamento ir Tarybos reglamentas (ES, Euratomas) 2023/2841, kuriuo nustatomos priemonės aukštam bendram kibernetinio saugumo lygiui Sąjungos institucijose, įstaigose, organuose ir agentūrose užtikrinti (OJ L, 2023/2841, 2023 12 18, ELI: http://data.europa.eu/eli/reg/2023/2841/oj).] 

82.	atkreipia dėmesį į tai, kad atsižvelgdamas 2021 m. vasario mėn. Biuro sprendimą dėl būtinybės Parlamento duomenų centrą įkurti pagal aukščiausią prieinamą šios srities pramonės standartą (IV pakopa), 2022 m. ITEC GD skyrė sutartį ir sudarė sąlygas 2023 m. sukurti ir įdiegti duomenų centrą; pabrėžia, kad šios didelės investicijos užtikrina perspektyvią infrastruktūrą ateinančiais metais ir yra labai svarbios siekiant išlaikyti patikimą mišrią Parlamento darbo aplinką;
83.	pabrėžia, kad kibernetinis saugumas turi būti vertinamas kaip neatsiejamas nuolatinis prioritetas visais veiklos etapais, o ne tik kaip tikslas; pabrėžia, kad kibernetiniam saugumui užtikrinti reikia visapusiškos strategijos, kuri apimtų visus skaitmeninio valdymo Parlamente aspektus; ragina peržiūrėti Parlamento IT valdymo struktūras ir propaguoti tvirtesnį ir lengviau pritaikomą požiūrį į kibernetinį saugumą, pagal kurį būtų atsižvelgiama į visą informacinių sistemų gyvavimo ciklą, kadangi vis daugėja taikomųjų programų, kurios šiuo metu yra tiesiogiai prieinamos internetu (šiuo metu daugiau kaip 20); pabrėžia, kad dėl šios padėties reikia vykdyti griežtesnę priežiūrą siekiant kuo labiau sumažinti pažeidžiamumą ir apsaugoti institucinius duomenis nuo išorės grėsmių;
84.	ragina toliau investuoti į kibernetinio saugumo infrastruktūrą, taip pat tęstinį darbuotojų švietimą ir išteklius, siekiant stiprinti saugumo sąmoningumo kultūrą, nes tai stiprina Parlamento atsparumą galimoms skaitmeninėms grėsmėms;
85.	atkreipia dėmesį į tai, kad labai svarbu ugdyti visų narių ir darbuotojų sąmoningumą kibernetinio saugumo srityje; palankiai vertina ITEC GD ir PERS GD siūlomus mokymus; atkreipia dėmesį į didelį kibernetinio saugumo mokymų dalyvių skaičių – mokymuose dalyvavo 33 dalyviai, o informuotumo didinimo veikloje – ne mažiau kaip 1 800 dalyvių;
86.	pažymi, kad dabartinė žmogiškųjų išteklių valdymo sistema (portalas HRM) vis dar nėra pakankamai integruota su kitomis Parlamento sistemomis; atkreipia dėmesį į tai, kad vykdant paprastas procedūras, pavyzdžiui, teikiant atostogų prašymus, vis dar reikalaujama, kad akredituoti Parlamento nario padėjėjai atsisiųstų, atspausdintų, nuskaitytų ir rankiniu būdu perduotų dokumentus, o atostogų likutis turi būti tikrinamas atskiroje platformoje; pabrėžia, kad šie fragmentuoti procesai sukuria nereikalingą administracinę naštą ir neefektyvų darbo srautą; ragina administraciją modernizuoti ir supaprastinti šias procedūras bei užtikrinti visišką žmogiškųjų išteklių valdymo priemonių ir kitų Parlamento sistemų sąveiką;
87.	pabrėžia, kad parama Parlamento nariams buvo išplėsta numatant, kad ji teikiama ir ne darbo valandomis ir ne darbo dienomis; pažymi, kad, siekiant atsižvelgti į kintančius Parlamento narių poreikius ir darbo praktiką, remiantis naudotojų apklausomis ir tiesioginiais valdymo organų prašymais buvo įdiegtas naujas specialių IT paramos paslaugų rinkinys, skirtas Parlamento narių privatiems „MacOS“ ir „iOS“ prietaisams; pabrėžia, kad skatinama teikti socialinei žiniasklaidai skirtą techninę pagalbą kartu su visomis paslaugomis, susijusiomis su audiovizualinio kūrimo techniniais aspektais;
88.	pritaria tam, kad būtų sukurta nauja DI valdymo sistema, pagal kurią DI valdančioji taryba prižiūrėtų Parlamento DI strategiją ir veiksmų planą bei užtikrintų atitiktį teisės aktams ir etinę priežiūrą, už DI atsakinga GD iniciatyvinė grupė, atsakinga už DI strategijų rengimą, pagrindinių gebėjimų ugdymą ir ilgalaikio saugumo bei tvarumo užtikrinimą, ir ITEC GD DI kompetencijos centras, kuris teiktų gaires, skatintų ir stebėtų DI iniciatyvas visame Parlamente; pažymi, kad ši valdymo sistema užtikrins skaidrumą ir atitiktį Europos Parlamento ir Tarybos reglamentui (ES) 2024/1689[footnoteRef:10], kuris įsigaliojo 2024 m. rugpjūčio 1 d., o jo nuostatos taikomos nuo 2025 m.; pažymi, kad Parlamento darbuotojai gali naudotis trečiųjų šalių viešai prieinamomis generatyvinėmis DI priemonėmis, jeigu jie laikosi 2024 m. balandžio 16 d. generalinio sekretoriaus patvirtintų gairių dėl viešai prieinamų DI priemonių naudojimo Parlamento darbuotojams, griežtai laikydamiesi sąlygos, kad jos naudojamos tik profesinėms pareigoms atlikti; [10:  	2024 m. birželio 13 d. Europos Parlamento ir Tarybos reglamentas (ES) 2024/1689, kuriuo nustatomos suderintos dirbtinio intelekto taisyklės ir iš dalies keičiami reglamentai (EB) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 ir (ES) 2019/2144 ir direktyvos 2014/90/ES, (ES) 2016/797 ir (ES) 2020/1828 (Dirbtinio intelekto aktas) (OL L, 2024/1689, 2024 7 12, ELI: http://data.europa.eu/eli/reg/2024/1689/oj).] 

Horizontalieji klausimai, darantys poveikį Parlamento 2024 finansinių metų biudžetui 
[bookmark: _Hlk216615789]Skaidrumas ir etika
89.	atkreipia dėmesį, kad 2024 m. pagal Tarnybos nuostatų 22c straipsnio įgyvendinimo vidaus taisykles buvo gauti šeši pranešimai apie pranešėjų atvejus, penki iš jų – oficialiais kanalais ir vienas – iš kitos Sąjungos institucijos; atkreipia dėmesį, kad vienas atvejis buvo perduotas Europos prokuratūrai, du atvejai baigėsi administraciniais tyrimais ir vienas buvo perduotas Parlamento narių elgesio kodekso patariamajam komitetui, o dėl išorės pranešimo taip pat pradėtas tyrimas;
90. 	palankiai vertina tai, kad etikos mokymai išliko prioritetu, tačiau apgailestauja, kad tik 13 sesijų „Let’s Talk Ethics“ (liet. „Pakalbėkime apie etiką“) metu buvo apmokyti 178 darbuotojai, pritaikyti kursai sulaukė 109 dalyvių, o privalomus akredituotų Parlamento narių padėjėjų įvadinius mokymus baigė 72 proc. dalyvių; džiaugiasi, kad naujuose etiško vadovavimo ir priekabiavimo prevencijos kursuose 33 sesijų metu buvo apmokyta 320 vadovų;
91. 	primygtinai ragina stiprinti skaidrumo, atskaitomybės ir etiško valdymo priemones; mano, kad Parlamentas turi stiprinti savo sąžiningumo kultūrą, įtraukdamas etikos standartus į kasdienę veiklą ir stiprindamas savo legitimumą priežiūros srityje;
Skaitmenizacija, kibernetinis saugumas ir DI
92. 	ragina Parlamentą toliau stiprinti pastangas ir spręsti konkrečius itin svarbius iššūkius tokius kaip kibernetinis saugumas ir DI;
93. 	primena, kad 2024 m. kovo mėn. Biuras sukūrė DI valdymo sistemą; pabrėžia, kad būtina skubiai priimti išsamią DI strategiją ir veiksmų gaires, įskaitant pasiūlymą dėl veiksmų plano;
94. 	pažymi, kad vyksta darbas kuriant Parlamento vidaus platformą, skirtą generatyviniam DI; pakartoja, kad ši platforma yra pagrindinis elementas, užtikrinantis reikalavimus atitinkantį ir saugų DI projektų įgyvendinimą;
95.	ragina Parlamento administraciją užtikrinti, kad DI projektai būtų įgyvendinami visapusiškai laikantis valdymo reikalavimų, tuo pačiu užtikrinant prieigą taip, kad būtų apsaugoti neskelbtini duomenys ir sudarytos galimybės naudotis viešai prieinama informacija;
Savanoriška pensijų sistema
96. 	susirūpinęs atkreipia dėmesį į pernelyg dideles savanoriškos pensijų sistemos išlaidas, kurios sudaro didelę ir nepakeliamą naštą Sąjungos biudžetui dėl nuolatinio 105 mln. EUR deficito 2024 m. pabaigoje ir riboto 23,17 mln. EUR turto, kuris, kaip prognozuojama, bus išeikvotas iki 2026 m. pabaigos; pažymi, kad didėjančios prievolės kyla dėl įsipareigojimų mokėti išmokas daugiau nei 900 narių bent iki 2074 m.;
97.	pažymi, kad tam, kad būtų atsižvelgta į padėtį, 2023 m. birželio 12 d. posėdyje Biuras priėmė sprendimą dėl įvairių priemonių, kuriomis siekiama pakeisti savanoriškos pensijų sistemos sąlygas; pabrėžia, kad šios priemonės apėmė nominaliosios pensijos sumažinimą 50 proc. ne tik būsimiems pensijos gavėjams, kurie įgyja teises į pensiją, bet ir dabartiniams jos gavėjams, kurie jau turi įgytas teises į pensiją, kad metinis pensijų sumų indeksavimas įšaldomas ir kad pensinis amžius padidintas nuo 65 iki 67 kol kas pensinio amžiaus nesulaukusiems asmenims; pabrėžia, kad aktuarai apskaičiavo, kad nuo 2023 m. liepos 1 d. sumažės savanoriškos pensijos mokėjimo įpareigojimai, aktuarinės prielaidos data – 2023 m. liepos 1 d.;
98.	pažymi, kad Biuras taip pat įtraukė nuostatą dėl sunkumų, pagal kurią išmokos gavėjai gali pateikti kvestoriams prašymą padidinti pensijos sumą tais atvejais, kai sumažinimas yra didelis; pažymi, kad Biuras taip pat nustatė galimybę savanoriškai ir galutinai pasitraukti iš savanoriškos pensijų sistemos pasinaudojant vienkartine galutine fiksuoto dydžio išmoka;
99.	pažymi, kad 2023 m. birželio 12 d. Biuro sprendimą[footnoteRef:11] užginčijo 405 savanoriškos pensijų sistemos išmokų gavėjai ir kad jie pateikė skundą Europos Sąjungos Teisingumo Teismui (ESTT); primena gruodžio 8 d. posėdyje išsakytas generalinio sekretoriaus pastabas, laukiant ES Teisingumo Teismo sprendimo ir galimos veiksmų krypties; pažymi, kad 2025 m. gruodžio 17 d. Europos Sąjungos Bendrasis Teismas nusprendė atmesti buvusių narių ieškinius; ragina administraciją ir Biurą dar kartą išnagrinėti šį klausimą tik po to, kai bus pateiktas ESTT teisinis vertinimas, kad būtų galima apsvarstyti savanoriškų pensijų sistemos ir Parlamento vaidmens joje ateitį; [11:  2023 m. birželio 12 d. Europos Parlamento biuro sprendimas, kuriuo iš dalies keičiamos Europos Parlamento narių statuto įgyvendinimo taisyklės (OL C 227, 2023 6 29, p. 5).] 

Metinė skirtų sutarčių ataskaita
100.	primena, kad Finansiniame reglamente nustatyta biudžeto valdymo institucijai ir visuomenei pateiktina informacija, susijusi su Parlamento skirtomis sutartimis; atkreipia dėmesį į tai, kad pagal Finansinį reglamentą reikalaujama skelbti apie skirtas sutartis, kurių vertė yra didesnė nei 15 000 EUR – tai riba, kurią viršijus privaloma skelbti viešųjų pirkimų konkursą; nurodo, kad 2024 m. iš viso skirtos 192 sutartys, iš kurių 95 sutartys buvo paskirtos pagal atviro konkurso procedūrą (vertė – 814,2 mln. EUR) ir 1 sutartis – pagal riboto konkurso procedūrą (vertė – 208 000 EUR); pažymi, kad vykdant derybų procedūrą buvo paskirta 81 sutartis, kurių vertė – 173 mln. EUR;
101.	pažymi, kad bendras skirtų sutarčių skaičius ir vertė 2024 m. (192), palyginti su 2023 m. (242), sumažėjo; pažymi, kad dėl to atvirų ir derybų procedūrų skaičius ir jų vertė yra mažesni nei 2023 m.;
[bookmark: _Hlk216793763]Frakcijos (400 biudžeto eilutė)
[bookmark: _Hlk216795480][bookmark: _Hlk216796571]102.	pažymi, kad 2024 m., kai reikėjo pateikti pagal biudžeto 400 punktą apskaitytas išlaidas, buvo sudėtingi dėl dviejų priežasčių: pirma, tai buvo Europos Parlamento rinkimų metai, o išlaidos buvo paskirstytos tarp 2024 m. pirmojo pusmečio (devintoji kadencija) ir 2024 m. antrojo pusmečio (dešimtoji kadencija), antra, vienos iš politinių frakcijų (ID frakcijos) 2024 m. pirmojo pusmečio audituotose galutinėse sąskaitose buvo nustatyta rimtų pažeidimų; pažymi, kad pirmasis pirmininko pavaduotojas gruodžio 8 d. posėdyje taip pat nurodė, kad buvo paprašyta papildomos informacijos apie 2024 m. antrojo pusmečio sąskaitas, kurios Biuras vis dar laukė prieš priimdamas sprendimą dėl informacijos pateikimo biudžeto įvykdymą tvirtinančiai institucijai; labai apgailestauja dėl to, kad, nesant reikiamų patvirtinamųjų dokumentų, Biuras negali patvirtinti konsoliduotos informacijos dėl biudžeto 400 punkto; primygtinai ragina Biurą informuoti biudžeto įvykdymą tvirtinančią instituciją apie atitinkamą finansinę informaciją, susijusią su biudžeto 400 punktu, kai tik ji bus prieinama;
103.	atkreipia dėmesį į pranešimus, kuriuose frakcija „Patriotai už Europą“ kaltinama 2024 m. antroje pusėje netinkamai panaudojusi ne mažiau kaip 171 644 EUR lėšų; pažymi, kad Parlamento administracija paprašė frakcijos „Patriotai už Europą“ pateikti paaiškinimą; apgailestauja, kad dokumentai, kuriais būtų paaiškintos šios išlaidos, vis dar nepateikti;
104.	ragina Parlamentą apsvarstyti alternatyvius sprendimus, susijusius su politinėms frakcijoms patikėta išimtine finansine atsakomybe; ragina stiprinti FINS GD priežiūros mechanizmus, siekiant užtikrinti patikimą finansų valdymą, veiksmingą kontrolę ir visišką atskaitomybę už viešąsias lėšas;
Europos politinės partijos ir Europos politiniai fondai
105.	pabrėžia, kad demokratinio vientisumo išsaugojimas ir sąžiningos aplinkos Europos politinėms partijoms ir Europos politiniams fondams sukūrimas yra labai svarbūs veiksmingam Sąjungos veikimui ir patikimumui; pažymi, kad Europos politinių partijų ir Europos politinių fondų institucija (toliau – Institucija’), nepriklausoma Sąjungos įstaiga, aktyviai dalyvauja siekiant šio tikslo nuo 2016 m. rugsėjo 1 d., kai buvo įsteigta, ir nuo 2017 m. sausio 1 d. ji pradėjo dirbti visu pajėgumu; pažymi, kad Sąjungos teisės aktų leidėjas Institucijai paveda registruoti, stebėti, kaip laikomasi reikalavimų, ir prireikus taikyti sankcijas Europos politinėms partijoms ir Europos politiniams fondams;
106.	su pasitenkinimu pažymi, kad Institucija aktyviai užmezgė ryšius su įstaigų ir institucijų, dalyvaujančių bendroje Europos demokratijos gynyboje, tinklu ir didino informuotumą; pabrėžia, kad visų pirma Institucija bendradarbiavo su Parlamentu, kuris yra atsakingas už nepriklausomų žymių asmenų komiteto sekretoriatą, kad kuo labiau būtų padidintas procedūrų veiksmingumas; pažymi, kad bendradarbiavimas veiklos klausimais taip pat buvo sustiprintas su keliais kitais Sąjungos suinteresuotaisiais subjektais, įskaitant Europos išorės veiksmų tarnybą ir Europos duomenų apsaugos valdybą; pažymi, kad Institucija sustiprino bendradarbiavimą su Europolu pasirašydama susitarimo memorandumą dėl strateginio keitimosi informacija apie neteisėtą kišimąsi į Sąjungos demokratiją pasinaudojant kibernetine erdve;
107.	atkreipia dėmesį į tai, kad 2024 m. Institucija Europos politinėms partijoms ir fondams pateikė keletą prevencinių rekomendacijų dėl atitikties reikalavimams, kad būtų galima užkirsti kelią atitikties reikalavimams rizikai, ypač siekiant pagerinti jų vidaus procesus, susijusius su dovanojimu turtu, įnašais ir veikla, kurią jie planuoja organizuoti; palankiai vertina tai, kad Institucija, gavusi prašymą, taip pat pateikė gaires 11 atvejų;
108.	pažymi, kad Institucija aštuoniais atvejais suteikė Europos politinėms partijoms ir Europos politiniams fondams galimybę imtis taisomųjų priemonių, susijusių su finansinės atitikties kontrolės priemonėmis draudžiamo aukojamo turto srityje ir kitų subjektų finansavimo bendros veiklų kontekste; palankiai vertina tai, kad Institucija toliau stebės, kad ilgalaikį poveikį turinčios taisomosios priemonės užtikrintų tvarų reikalavimų laikymąsi atitinkamose srityse; pažymi, kad 2024 m. Institucija priėmė vieną sprendimą dėl sankcijų;
109.	palankiai vertina tai, kad Institucija savo interneto svetainėje taip pat toliau skelbė išsamias gaires, kuriose nurodomos dažniausiai nustatytos rizikos sritys ir galimai problemiškos Europos politinių partijų ir Europos politinių fondų valdymo struktūros; palankiai vertina tai, kad ji taip pat pranešė savo išvadas ir bendrojo intereso gaires visoms Europos politinėms partijoms ir Europos politiniams fondams;
110.	palankiai vertina tai, kad paskelbtas Europos Parlamento ir Tarybos reglamentas (ES, Euratomas) 2025/2445[footnoteRef:12], kuriuo įvedami nauji reikalavimai Europos politinėms partijoms ir Europos politiniams fondams siekiant stiprinti demokratinį vientisumą ir atsparumą; ypač pabrėžia, kad Europos politinės partijos dabar taip pat turi užtikrinti, kad jų narėmis esančios partijos, o Europos politiniai fondai – kad jų narėmis esančios organizacijos laikytųsi vertybių, kuriomis grindžiama Sąjunga ir kurios įtvirtintos Europos Sąjungos sutarties (ES sutartis) 2 straipsnyje; be to, pažymi, kad buvo sustiprintos apsaugos priemonės nuo užsienio kišimosi ir kad pagal peržiūrėtą sankcijų sistemą už kiekybiškai įvertinamus pažeidimus, pavyzdžiui, turto dovanojimo taisyklių pažeidimus ar draudimą teikti finansavimą nacionalinėms partijoms, turi būti skiriamos sankcijos, nesuteikiant galimybės imtis taisomųjų priemonių; šiuo atžvilgiu teigiamai vertina išsamias prevencines gaires, kurias Institucija pateikia savo Atitikties reguliavimo normoms veiksmų plane, siekdama palengvinti sklandų ir veiksmingą įgyvendinimą; pritaria sprendimui įvesti tinkamumo patikras ir narių organizacijose, siekiant užtikrinti, kad narių organizacijos taip pat visiškai laikytųsi SESV 2 straipsnyje nustatytų vertybių, ir išlaikyti demokratinį vientisumą skiriant Parlamento finansavimą Europos politinėms partijoms; [12:  	2025 m. lapkričio 26 d. Europos Parlamento ir Tarybos reglamentas (ES, Euratomas) Nr. 2025/2445 dėl Europos politinių partijų ir Europos politinių fondų statuto ir finansavimo (OL L, 2025/2445, 2025 12 8, ELI: http://data.europa.eu/eli/reg/2025/2445/oj).] 

111.	pažymi, kad Institucija gali inicijuoti vertybių, kuriomis grindžiama Sąjunga, laikymosi patikrinimą tik gavusi Parlamento, Tarybos arba Komisijos pateiktą prašymą;
112.	pabrėžia, kad atsižvelgiant į išplėstą vertybių tikrinimo procedūros taikymo sritį, kuri dabar taip pat taikoma Parlamento narių partijoms ir organizacijoms, ir kitas naujoves, numatytas Reglamente (ES, Euratomas) 2025/2445, įskaitant palankiai vertinamas naujoves, skirtas Europos demokratijai apsaugoti nuo užsienio kišimosi, būtina atitinkamai sustiprinti Institucijos žmogiškuosius išteklius;
113.	pažymi, kad 2024 m. į 402 biudžeto eilutę įrašyti asignavimai buvo panaudoti, kaip nurodyta toliau[footnoteRef:13]; [13:  Visos sumos nurodytos tūkstančiais EUR. Duomenys bus papildyti Biurui priėmus sprendimą, kurį, remiantis šiandienos informacija, planuojama priimti 2026 m. kovo mėn.] 

114.	pažymi, kad 2024 m. į 403 biudžeto eilutę įrašyti asignavimai buvo panaudoti, kaip nurodyta toliau[footnoteRef:14]; [14:  Visos sumos nurodytos tūkstančiais EUR. Duomenys bus papildyti Biurui priėmus sprendimą, kurį, remiantis šiandienos informacija, planuojama priimti 2026 m. kovo mėn.] 

	Fondas (2024)
	Santrumpa
	Susijęs su partija
	Nuosavi ištekliai
	EP galutinė dotacija
	Pajamos, iš viso
	EP dotacijai tenkanti tinkamų finansuoti išlaidų procentinė dalis (iki 95 proc.)
	Pajamų perteklius (perkėlimas į rezervą arba nuostolis)

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	IŠ VISO
	
	
	
	
	
	
	



image1.png




